Da završen fakultet nije uvijek jamstvo da ćete se životno ostvariti baš u toj branši potvrđuju i brojne slavne osobe koje imaju titulu akademskih građana, no nekima od njih u praksi ona i ne znači mnogo. Nije nam ovdje intencija sugerirati vam da diploma nužno ne znači uspjeh u određenom poslu, ali naprosto vas život i vaše sklonosti ponekad odvedu na neki drugi kolosjek, koji nema veze sa stečenom diplomom.



Ima, dakako, i slučajeva da pored zavidnih uspjeha u nekim sferama želja za novim znanjima pobuđuje u ljudima i druge interese zbog kojih često i četrdesetima upisuju studij.



Primjera ima koliko hoćeš, a mi ćemo vam iznijeti samo neke od njih.

Kolegice, sad pjevajte

Svakako, među zanimljivima je slučaj Nede Ukraden koja ima čak dvije diplome; završila je Pravni i Filozofski fakultet.



- Jako sam ponosna na fakultetsko obrazovanje. U to vrijeme nije bilo kupovanja znanja i ispita. Budući da sam u to vrijeme već pjevala i bila poznata, to mi je bio minus. Naime, u to su vrijeme nogometaši i pjevači važili za osobe nižeg intelektualnog znanja, morala sam imati dvostruko više znanja od prosječnog studenta. Profesori su mi se obraćali svisoka i govorili: ‘Ajde, kolegice, da sad vidimo kako ćete pjevati’. Kako sam bila odličan student, najveći gušt mi je bio kad bih ih zadivila znanjem.



Tada su se rukovali sa mnom i čestitali mi pomalo posramljeni - kaže.



Premda je šira javnost percipira kao voditeljicu, pjevačicu, ali i Dikanovu bivšu suprugu, manje je poznato da je Vlatka Pokos, i to u svojoj 45. godini, odlučila steći zvanje i turističkog menadžera, i to s odličnim uspjehom.



Na spomen Ivane Banfić također će vam prva asocijacija biti mikrofon, no ona se može pohvaliti i diplomom više trenerske škole, a odnedavno je ponovno postala student koji želi steći zvanje psihoterapeuta.



- Posljednjih 20-ak godina bavila sam se proučavanjem ljudske psihe. Zanimalo me zašto su ljudi sretni, tužni, ljuti, zašto traže odgovore i utjehu u religiji..., a kroz svoj sam posao glazbenice često susretala različite psihološke profile. Gledam puno ljudi kako se vrte u krug, oko istih stvari ili partnera zbog kojih nisu zadovoljni, ali iz nekog razloga sebi ne mogu pomoći. Pogotovo danas oko sebe vidim puno nezadovoljstva, dosta je ljudi izgubljeno i drago mi je što ću im moći pomoći, jer od toga jednog dana želim razviti posao – planira Ivana, koja trenutno pohađa drugu godinu privatnog fakulteta, čiji je program osmišljen prema američkom standardu.

Nikad nije kasno

Da nikada nije prekasno studij okruniti diplomom pokazala je i Daniela Trbović, koja je diplomirala novinarstvo u 48. godini. Neovisno o tome što je i prije "rasturala" na tom polju, Danijela je željela to imati crno na bijelo. Poznato je i to da je prije TV karijere studirala medicinu, no posao ju je odnio u skroz drukčije vode.



- Sad sam to riješila, sad mogu još samo umrijeti, sve sam ostalo sad napravila. Neće mi nešto promijeniti ta diploma, ali sad se mogu kandidirati za visoke pozicije, s puno više para - kazala je svojedobno popularna voditeljica.



Navedimo i primjer njezinoga kolege Roberta Knjaza koji je završio dva fakulteta. Diplomirao je na Ekonomskom fakultetu, a nedavno je završio i studij filmske i TV režije na zagrebačkoj Akademiji dramskih umjetnosti.



Kada ga napusti dobar glas, u što je nemoguće povjerovati, Zdravko Čolić mogao bi se okušati i u poslovnjačkim vodama, budući da ima diplomu Ekonomskog fakulteta.



Pravo je bio izbor slavnog nogometaša i trenera Slavena Bilića, ali i Marija Ančića.

Predsjednica profesorica i premijer pravnik

Nisku šarolikih diploma imamo priliku vidjeti i na našoj političkoj sceni.

Tako je predsjednik Sabora Božo Petrov po struci psihijatar, prvi čovjek SDP-a Davor Bernardić fizičar, a premijer Andrej Plenković također pravnik...

Predsjednica Kolinda Grabar-Kitarović je završila Filozofski fakultet i stekla titulu profesorice engleskog i španjolskog. Pretprošle godine upisala je poslijediplomski studij politologije na Fakultetu političkih znanosti.